KIRJALLINEN KYSYMYS E-0837/00 esittäjä(t): Mihail Papayannakis (GUE/NGL) komissiolle. Rautanikkelin louhiminen Evialla Agia Sofian Platanin alueella.



Virallinen lehti nro 330 E , 21/11/2000 s. 0217 - 0218



KIRJALLINEN KYSYMYS E-0837/00 esittäjä(t): Mihail Papayannakis (GUE/NGL) komissiolle (21. maaliskuuta 2000) Aihe: Rautanikkelin louhiminen Evialla Agia Sofian Platanin alueella Larko A.E. -yritys aloitti toimintansa Evian Agia Sofiassa toukokuussa1997, jolloin se myös käynnisti pintakerrostumissa sijaitsevien rautanikkeliesiintymien louhimisen Platanin alueella. Kun otetaan huomioon, että - ympäristön ja aluesuunnittelun sekä yleisten töiden ministeriön ympäristön pääosasto hyväksyi Larkon tekemän ympäristövaikutusten arvioinnin yhteisellä ministeriöpäätöksellä 111249/5.8.98 lyhyen menettelyn perusteella, ilman hankkeen julkistamista ja paikallisviranomaisille ilmoittamista toimien siten direktiivin 85/337/ETY(1) vastaisesti, - Evian metsähoitoalueen johtaja luovutti yrityksen käyttöön 85,7 hehtaarin laajuisen julkisen metsäalueen, etupäässä kuusimetsää, Platanin alueelta päätöksellä 3243/2.11.98, - metsähallituksen Halkidan hoitoalue myönsi yritykselle puiden kaatoluvan itse antamansa kieltävän säännöksen 4049/4.11.87 vastaisesti, jonka perusteella se kielsi laiduntamisen Agia Sofian kuusimetsässä, vedoten alueen uudistumiseen vuoteen 2007 mennessä, - alueen asukkaat ja viranomaiset ovat valittaneet hankkeesta korkeimpaan hallinto-oikeuteen, - Larkon toteuttamien töiden yhteydessä vuosina 19981999 malmikuljetukset ja raskas ajoneuvoliikenne aiheuttivat vaurioita Agia Sofian ja Psahnan väliselle tieverkostolle, ja vaurioita ei ole korjattu, - työt aiheuttivat vahinkoja alueen ekosysteemille, ja erityisesti kuusimetsälle, joka on suojeltu myös Kreikan perustuslailla, ja Limnionasin ranta-alueelle, jolle virtaa punaista liejua, koska jätteiden säilytyslaitosta ei ole, ja alueen karjankasvatus sekä matkailu kärsivät. Voisiko komissio tutkia asiaa ja selvittää, onko lain edellyttämällä tavalla julkistetut asianmukaiset ympäristövaikutusten arvioinnit tehty ja onko ryhdytty muihin yhteisön oikeuden asianmukaisen täytäntöönpanon edellyttämiin toimiin? Mitä komissio aikoo tehdä, jos se havaitsee esimerkiksi edellä mainittujen kaltaisia yhteisön ympäristölainsäädännön rikkomuksia? Aikooko se pyytää asiasta vastaavia kreikkalaisia viranomaisia ryhtymään tarvittaviin toimiin alueen asukkaiden suojelemiseksi ja alueen palauttamiseksi hanketta edeltäneeseen tilaan? (1) EYVL L 175, 5.7.1985, s. 40. Margot Wallströmin komission puolesta antama vastaus (13. huhtikuuta 2000) Komissio ei ollut tietoinen Larkon toiminnasta Eviassa. Parlamentin jäsenen mainitsema toiminta kuuluu direktiivin 85/337/ETY, sellaisena kuin se on muutettuna direktiivillä 97/11/EY(1), liitteen II soveltamisalaan. Perustamissopimuksen vartijana komissio aikoo seurata asiaa voidakseen varmistua siitä, etteivät Kreikan viranomaiset ole rikkoneet yhteisön oikeutta hyväksymällä Larkon esittämän vaikutusten arviointia koskevan tutkimuksen. Jos komissio toteaa, että yhteisön oikeutta on rikottu, se päättää, onko tarpeen käynnistää rikkomista koskeva menettely EY:n perustamissopimuksen 226 artiklan (entinen 169 artikla) mukaisesti. (1) Neuvoston direktiivi 97/11/EY, annettu 3 päivänä maaliskuuta 1997, tiettyjen julkisten ja yksityisten hankkeiden ympäristöarvioinnista annetun direktiivin 85/337/ETY muuttamisesta (EYVL L 73, 14.3.1997).